PAE เตรียมเสนอแผนเพิ่มทุนขาย RO กับผู้ถือหุ้นในวันที่ 30 ต.ค.นี้
PAE เตรียมเสนอแผนเพิ่มทุนขาย RO จำนวน 6,926 ล้านหุ้น อัตราส่วน 1 หุ้นเดิมต่อ 2.5 หุ้นใหม่ ราคา 0.15 บ./หุ้น เพื่อใช้หนี้-ขยายธุรกิจ-ลงทุนใหม่กับผู้ถือหุ้นในวันที่ 30 ต.ค.นี้ ตั้งเป้าได้เงินระดมทุนราว 1,039 ลบ.
7 ต.ค. 2558

นางอุไรรัตน์ บุญอากาศ ประธานกรรมการบริหาร บริษัท พีเออี (ประเทศไทย) จำกัด (มหาชน) หรือ PAE เปิดเผยว่า สำหรับแผนระดมทุนโดยเสนอขายให้กับผู้ถือหุ้นเดิม (RO) จำนวนประมาณ 6,926 ล้านหุ้น อัตราส่วน 1 หุ้นเดิมต่อ 2.5 หุ้นใหม่ ราคา 0.15 บาท/หุ้น นั้น บริษัทตั้งเป้าหมายได้รับเงินระดมทุนประมาณ 1,039 ล้านบาท โดยวัตถุประสงค์การระดมทุนในครั้งนี้เพื่อเพิ่มส่วนผู้ถือหุ้นให้มีความแข็งแกร่งแก้ปัญหาส่วนผู้ถือหุ้นติดลบในปัจจุบัน
อีกทั้งนำเงินไปใช้สำหรับการชำระเงินกู้สถาบันการเงินเจ้าหนี้การค้า เพื่อลดต้นทุนทางการเงิน สร้างความน่าเชื่อถือในการดำเนินกิจการ ใช้เป็นเงินทุนหมุนเวียน ขยายธุรกิจเดิมด้านการบริการในอุตสาหกรรมน้ำมัน ก๊าซธรรมชาติ และปิโตรเคมี ตลอดจนธุรกิจที่เกี่ยวข้อง รวมทั้งจะนำไปลงทุนในธุรกิจใหม่ที่มีศักยภาพ เพื่อสร้างผลตอบแทนที่ดีให้กับบริษัทในอนาคต
“การเสนอขาย RO ของบริษัทในครั้งนี้ คณะผู้บริหารมีเจตนารมณ์แก้ไขปัญหาฐานะทางการเงินของบริษัทให้อยู่ในสถานะที่สามารถดำเนินกิจการต่อไปได้ และขยายกิจการทั้งธุรกิจเดิม ธุรกิจใหม่อย่างมีประสิทธิภาพ หากบริษัทไม่สามารถเพิ่มทุนได้สำเร็จ ส่งผลทำให้ส่วนของผู้ถือหุ้นติดลบมากขึ้น ณ สิ้นปี หากเป็นเช่นนั้นหุ้น PAE จะเข้าข่ายถูกเพิกถอนและต้องเข้าสู่กระบวนการฟื้นฟูกิจการ ซึ่งจะส่งผลกระทบระยะยาวต่อผู้ถือหุ้นรายย่อยเป็นอย่างมากด้วยเช่นกัน ทั้งนี้บริษัทจะนำเรื่องการเพิ่มทุนดังกล่าว เสนอขออนุมัติต่อที่ประชุมวิสามัญผู้ถือหุ้นในวันที่ 30 ต.ค.นี้ต่อไป” นางอุไรรัตน์กล่าว  
ด้านนายรัฐชัย ภิชยภูมิ กรรมการบริหาร PAE เปิดเผยว่า ธุรกิจให้บริการด้านธุรกิจน้ำมัน ก๊าซธรรมชาติ ปิโตรเคมี ยังสามารถขยายตัวได้อย่างต่อเนื่องทั้งในประเทศและภูมิภาคอาเซียน ซึ่งบริษัทมีแผนจะขยายบริการเพิ่มเติมในกลุ่มลูกค้าเดิม โดยปรับปรุงโรงประกอบ และเพิ่มอุปกรณ์เครื่องมือ เครื่องจักร ในการให้บริการ อีกทั้งจะขยายบริการสู่กลุ่มลูกค้าโรงงานอุตสาหกรรมประเภทต่างๆ ที่มีความจำเป็นต้องซ่อมบำรุงระบบเชื้อเพลิงในโรงงาน ตลอดจนศึกษาโอกาสการขยายบริการไปยังประเทศต่างๆในภูมิภาคอาเซียนด้วยเช่นกัน 
ทั้งนี้หลังจากบริษัทได้รับรู้ผลขาดทุนและมีการตั้งสำรองหนี้สูญของธุรกิจรับเหมาก่อสร้างไปหมดแล้ว บริษัทตั้งเป้าหมายพัฒนาผลประกอบการให้ปรับตัวดีขึ้นอย่างต่อเนื่อง โดยคาดว่าภาวะอุตสาหกรรมเกี่ยวกับน้ำมัน ก๊าซธรรมชาติ และปิโตรเคมี จะค่อยๆฟื้นตัวดีขึ้น เนื่องจากเป็นสินค้าอุปโภคที่มีความสำคัญ ซึ่งการฟื้นตัวดังกล่าวจะส่งผลในเชิงบวกต่อความต้องการบริการด้านต่างๆของบริษัทด้วยเช่นกัน 
อนึ่ง ธุรกิจในกลุ่มของบริษัท ประกอบด้วย PAE ให้บริการด้านธุรกิจน้ำมัน ก๊าซธรรมชาติ ปิโตรเคมี บมจ. พีเออี เทคนิคอล เซอร์วิส ให้บริการด้านตรวจสอบแบบไม่ทำลายและการออกใบรับรองคุณภาพงาน บจก. พีพีเอส เอนเนอยี แอนด์ มารีน ให้บริการด้านการผลิตน้ำประปา น้ำดิบเพื่อการอุตสาหกรรม เครื่องผลิตน้ำประปาเคลื่อนที่และระบบรีไซเคิลน้ำ บจก. พีเออี เฟดเดอรัล อินเตอร์เนชั่นแนล นำเข้าและจำหน่ายวัสดุ อุปกรณ์ เครื่องมือ เครื่องจักร ที่ใช้ในอุตสาหกรรมน้ำมัน ก๊าซธรรมชาติ และปิโตรเคมี  
ก่อนหน้านี้ บริษัทได้ยกเลิกแผนเพิ่มทุน 2,320 ล้านหุ้น ที่จะเสนอขายให้บุคคลในวงจำกัด (PP) จำนวน 1,200 ล้านหุ้น และปรับแผนมาจัดสรรให้ผู้ถือหุ้นเดิมแทน